L-UE qed tagħti forma lill-istrument finanzjarju ġdid tagħha li jappoġġa l-investiment u l-ħolqien tal-impjiegi. L-ambaxxaturi għall-UE llum ikkonfermaw l-interpretazzjoni komuni milħuqa mill-presidenza Rumena u l-Parlament Ewropew dwar InvestEU, li ser jiġbor flimkien fi programm wieħed 14-il strument finanzjarju differenti li huma disponibbli bħalissa biex jappoġġaw l-investiment fl-UE. Il-qbil jeskludi kwistjonijiet orizzontali jew b'rabta mal-baġit, li bħalissa qed jiġu diskussi bħala parti min-negozjati dwar il-qafas finanzjarju pluriennali (QFP) li jmiss tal-UE għall-perjodu mill-2021 sal-2027. Bis-saħħa ta' InvestEU, l-UE ser ikollha strument permanenti, b'saħħtu u affidabbli biex trawwem l-investiment u t-tkabbir għall-benefiċċju ta' kulħadd, biex jgħin il-finanzjament ta' proġetti infrastrutturali ambizzjużi u biex jittratta b'mod effettiv sfidi bħad-diġitalizzazzjoni tal-ekonomija u rati għolja tal-qgħad. Għad iridu jiġu miftiehma elementi importanti marbuta mal-QFP, imma issa għandna idea ċara dwar kif ser jaħdem dan l-istrument il-ġdid. Eugen Teodorovici, ministru għall-finanzi pubbliċi tar-Rumanija L-għan ta' InvestEU huwa li jħeġġeġ il-parteċipazzjoni ta' investituri pubbliċi u privati f'operazzjonijiet ta' finanzjament u investiment billi jipprovdi garanziji mill-baġit tal-UE biex jindirizzaw nuqqasijiet u sitwazzjonijiet ta' investiment mhux ottimali. Il-garanzija tal-UE ser tkun maqsuma bejn il-linji ta' politika li ġejjin: infrastruttura sostenibbli; riċerka, innovazzjoni u diġitalizzazzjoni; investiment soċjali u ħiliet. Billi jikkonsolida l-istrumenti finanzjarji kollha eżistenti, InvestEU jibni fuq is-suċċess tal-fond Ewropew għall-investimenti strateġiċi (FEIS) li ġie varat f'Lulju 2015 biex jagħti spinta lill-investiment u jistimula t-tkabbir ekonomiku u l-impjiegi fl-UE, fi żmien meta l-Ewropa kienet għadha qiegħda tirkupra mill-kriżi finanzjarja u ekonomika. Is-sieħeb ewlieni tal-investiment ser ikun il-Grupp tal-Bank Ewropew tal-Investiment (BEI) li implimenta u mexxa l-FEIS. Barra minn hekk, banek promozzjonali nazzjonali u istituzzjonijiet finanzjarji internazzjonali ser ikollhom aċċess dirett għall-garanzija tal-UE. It-test ser jipprovdi l-possibbiltà li l-istati membri jgħaddu ċerti fondi tal-politika ta' koeżjoni allokati lilhom lill-fond InvestEU, u b'hekk iżidu mal-proviżjonament tal-garanzija tal-UE. Il-qafas tal-governanza ser jirrifletti l-esperjenza pożittiva miksuba bil-FEIS. Ser jiżgura li l-programm il-ġdid ikun punt uniku ta' servizz għall-istrumenti finanzjarji kollha eżistenti u li sħab fl-implimentazzjoni li mhumiex il-BEI jkollhom il-possibbiltà ta' aċċess dirett għall-garanzija tal-UE, waqt li jirrifletti r-rwol ċentrali u l-kompetenza esperta tal-BEI. B'mod aktar speċifiku, il-programm InvestEU ser ikun amministrat minn: bord ta' tmexxija, inkarigat biex jiddetermina l-gwida strateġika u operazzjonali għal InvestEU. Ser ikun magħmul minn erba' rappreżentanti tal-Kummissjoni, tliet rappreżentanti tal-BEI u żewġ rappreżentanti ta' sħab oħra fl-implimentazzjoni. Fil-bord ta' tmexxija, il-Kummissjoni u l-BEI ser ikollhom id-dritt tal-veto. Il-PE ser jaħtar espert mingħajr dritt ta' vot. bord konsultattiv, magħmul minn rappreżentanti tas-sħab fl-implimentazzjoni, rappreżentanti tal-istati membri, espert maħtur mill-Kumitat Ekonomiku u Soċjali Ewropew u espert maħtur mill-Kumitat tar-Reġjuni. L-istati membri ser jiltaqgħu wkoll f'format separat. Iż-żewġ formazzjonijiet tal-bord konsultattiv ser jipprovdu pariri lill-Kummissjoni u lill-bord ta' tmexxija. fuq in-naħa tal-finanzjament u l-investiment, kumitat tal-investiment magħmul minn esperti indipendenti u responsabbli biex jipprovdu kompetenza esperta esterna fil-valutazzjonijiet tal-investiment marbuta ma' proġetti. Is-segretarjat tal-kumitat tal-investiment ser ikun jinsab fil-Kummissjoni: kull sieħeb fl-implimentazzjoni ser ikollu aċċess għall-kumitat tal-investiment billi jressaq proposti għal operazzjonijiet ta' finanzjament u investiment permezz tas-segretarjat, waqt li l-BEI ser ikun jista' jressaq il-proposti tiegħu direttament lill-kumitat tal-investiment. Il-passi li jmiss: Il-Kunsill jistenna li n-negozjati mal-Parlament Ewropew li jmiss jibdew malajr kemm jista' jkun, bil-ħsieb li jiġu ffinalizzati abbażi tal-progress miksub, kif rifless fl-interpretazzjoni komuni. Jeħtieġ li n-negozjati jqisu wkoll il-ftehim ġenerali dwar il-qafas finanzjarju pluriennali għall-2021-2027. Test tar-rapport ta' progress Din ir-riżorsa bħalissa hi disponibbli biss bil-lingwa jew il-lingwi li ġejjin: